b"\n_START_ARTICLE_\nYogacara\n_START_PARAGRAPH_\nYog\xc4\x81c\xc4\x81ra (sanskrit; devanagari: \xe0\xa4\xaf\xe0\xa5\x8b\xe0\xa4\x97\xe0\xa4\xbe\xe0\xa4\x9a\xe0\xa4\xbe\xe0\xa4\xb0; tibetansk: \xe0\xbd\xa2\xe0\xbe\xa3\xe0\xbd\xa3\xe0\xbc\x8b\xe0\xbd\xa0\xe0\xbd\x96\xe0\xbe\xb1\xe0\xbd\xbc\xe0\xbd\xa2\xe0\xbc\x8b\xe0\xbd\xa6\xe0\xbe\xa4\xe0\xbe\xb1\xe0\xbd\xbc\xe0\xbd\x91\xe0\xbc\x8b\xe0\xbd\x94\xe0\xbc\x8b, wylie: rnal 'byor spyod) en buddhistisk retning som bygger p\xc3\xa5 Sa\xe1\xb9\x83dhinirmocanas\xc5\xabtraen, og som er kjent siden 300-tallet. Dens fremvekst kan ha v\xc3\xa6rt p\xc3\xa5virket av pudgalavada og dharmaguptaka. Den kom tidlig i l\xc3\xa6restrider med madhyamikabuddhismen. _NEWLINE_En typisk yogacara-l\xc3\xa6re er historieoppfatningen at de buddhistiske sutraer kan deles inn i tre grupper: \xc2\xabL\xc3\xa6rehjulets tre omdreininger\xc2\xbb. Den f\xc3\xb8rste omdreining er sutaene i Tipitaka. Den andre er prajnaparamita-litteraturen som gav opphav til mahayana. Den tredje omdreiningen er Yogacara selv. _NEWLINE_En annen karakterisktisk yogacara-l\xc3\xa6re er at tilv\xc3\xa6relsen kun eksisterer i bevisstheten, og at det finnes en uforanderlig del av det menneskelige sinn bortenfor skandhas. Denne uforanderlige del skulle i Tathagatagarbha sutra, Mahayana Mahaparinirvana sutra, Lankavatara sutra og Srimala sutra identifiseres med buddhanaturen. Etter lange strider mellom yogacariner og madhyamikatilhengere utviklet tibetansk buddhisme og chan formidlende kompromisser mellom de to standpunktene._NEWLINE_Under navnet Fa hsiang fantes Yogacara som selvstendig retning i Kina fra ca 550 e.Kr. til 800-tallet. Den ble f\xc3\xb8rt til Japan 653 e.Kr. og forekommer der fremdeles, under navnet Hosso."